

Kiitos

Toivon, että jokainen vanhempi, isovanhempi tai aikuinen huoltaja vie lapsensa syksyllä metsään ainakin kokeilemaan marjanpoimintaa. Ensimmäisenä marjanpoimintapäivänä olisi ehkä viisainta viedä lapsi tuulisena ja kuivana päivänä marjametsään, jotta hänelle ei tulisi eteen liian suurta ötökkähämmennystä.

Kiitos kaikille suomalaisille marjanpoimijoille ja myös muille maassamme syksyisin ahkeroiville marjanpoimijoille, te olette näiden tarinoiden alkujuuri. Käytännössä jokainen harrastuksena tai ammatikseen poimiva tietää, kuinka raskasta on ammattimainen marjanpoiminta, mutta jokainen poimija saanee kuitenkin aina pienen rahallisen palkinnon sadepäivistä ja sääskiparvista sekä kipeästä selästä huolimatta. Vaari, Hilkka ja Veltto antoivat hyvän alkusykäyksen ainakin Artolle, koska hän sai kerättyä heidän kanssaan rahat rattikelkan ostoon. Arton poimintareissu olikin hassun hauska ja opettavainen.

Vaarin luokse

Kymmenvuotias poika aukaisi auton takaoven ja hän singahti ulos autosta.

- Vaari! Poika huudahti ja juoksi hippulat vinkuen vaarin kimppuun.

- No mutta, kuka se siinä on, onko se Ville, Kalle, vai oliko se sittenkin Erkki, vaari nosti pienen pojan syliinsä.

- Höh, minä olen Arto! Arto huusi vaarille.

- No niinpä näkyy olevan, Arto poikahan se siinä on. Mistä sinä siihen tupsahdit?

- Isä ja äiti toivat minut tänne.

- No sehän on mukava.

- Me lähdetään huomenna puolukkaan sinä, minä ja Hilkka, etkö sinä muista vaari?

- Voi mahdoton, miten me mahdutaan sinne puolukan sisälle, me kaikki kolme? Vaari kiusoitteli.

- Höpsö vaari, Arto veti vaarin lippalakin alas vaarin silmille.

- Niin, lähdetään poimimaan paljon puolukoita, ei me mennä yhden puolukan sisälle, kiusasin vain sinua, vaari selvensi ja oikaisi asiaa.

Arton isä Jalmari ja Arton äiti Henna olivat nostaneet Arton tavarat autosta pihalle autotallin eteen. Arton vanhemmat istuivat autotallin edessä olevalle penkille. Isän ja äidin käsissä oli Arton metsätarvikkeet eli vaatekassi, kumpparit, maastopuku, sääskihattu ja reppu.

- No Arto, jäätkö sinä viikonlopuksi vaarin ja Hilkan luokse? Äiti kysyi Artolta.

- Jään tietenkin! Ja minä poimin tosi paljon puolukoita, jotta saan paljon rahaa ja ostan vaikka uuden auton itselle.

- Vai niin kova urakka sinulla on edessä, eikö meidän auto enää kelpaa sinulle? Isä ihmetteli poikansa puheita.

- Eikös sinun pitänyt ostaa uusi rattikelkka talveksi, meillä on Hilkan kanssa mahdoton urakka edessä, jos sinä haluat ostaa uuden auton rattikelkan sijasta, vaari hämmästeli.

- Niin, minä juksasin teitä ähäkutti, Arto velmuili.

- Vieläkö sinulla on tuo vanha puolukkaharava käytössä? Arton isä Jalmari kysyi vaarilta.

- Onhan se vielä ollut käytössä, olen korjaillut sitä joka vuosi, kun piikit aina katkeilivat tästä haravasta, mutta nyt se on ollut aika hyvä, kun keksin siihen uuden piikkisysteemin.

- Vaari, eihän puolukoita haravoida vaan niitä poimitaan käsin, nurmikkoa haravoidaan, ainakin minun äiti ja isä haravoi, Arto katsoi ihmeissään omituista puolukkaharavaa.

- Huomenna näet Arto, huomenna näet poikaseni, että tällä vekottimella pystyy haravoimaan puolukoitakin ja vielä mahdottoman suuria määriä.

- En usko sinua vaari, taas sinä narraat, Arto sanoi epäillen vaarin sanomaa. Vaarin asuinkumppani Hilkka tuli kurkkaamaan ovelle, kun hän kuuli jotain puhetta ulkona. Aluksi hän ajatteli mielessään, että naapuri siellä vain jutteli Anselmin kanssa.

- No mutta, onhan täällä muitakin pihalla kuin armas ukkoni. Nytkö te jo tulitte?

Arto juoksi Hilkan syliin ja rutisti kovasti Hilkkaa.

- Sinä tuoksut pullalle! Arto huudahti.

- Saattaapa olla, enpä tiedä ha haa, Hilkka oli salaperäinen ja naurahti.

- Mutta tuokaapas tavarat sisälle ja juodaan kuppi kuumaa kahvia, teetä ja kaakaota, Hilkka komensi porukkaa.

- Kiitos, mennäänpäs sisälle Arto, äiti komensi.

- Joo! Arto huudahti ja juoksi ensimmäisenä ulko- ovelle päin.




Veltto

Arto aukaisi ulko- oven ja hän ei ehtinyt edes ottamaan kenkiään pois, kun kaamea peto hyökkäsi hänen kimppuunsa. Karvainen ja suuri hirviö kaatoi Arton tuulikaapin lattialle ja hirviö kävi ankarasti päälle.

- Älä nuole naamaa, Arto hihitti.

Peto ei välittänyt yhtään Arton pyynnöstä, vaan Hilkan piti komentaa petoa.

- Veltto irti! Istu! Ja kaamea peto hellitti otteensa Artosta.

Vaarin ja Hilkan koira, joka oli koirarodultaan saksanseisoja piiskasi hännällänsä edes takaisin tuulikaapissa, vaikka se nyt istui komennettuna Arton vieressä, siitä huolimatta kengät lentelivät eteisessä pitkin seiniä sinne ja tänne ja tuonne.

- Arton äiti kysyi Hilkalta, että mikä se olikaan Veltto koiran oikea nimi?

- Kun minä ostin tuon Velton, niin sen nimi oli virallisesti Aljon Pepi, mutta vaikka minä annoin sille kutsumanimeksi Kukkanen, niin tuo vaari alkoi sanomaan koiranpentua Veltoksi, ja miten siinä sitten kävikään, koiranpentu totteli vain Veltto sanaa eli meillä on nyt saksanseisoja, jonka nimi on Veltto. Tunnethan sinä isäsi, millainen vääränleuka hän on aina ollut?

- Niin, sellainen hän on aina ollut, Arton äiti Henna huokaisi syvään .

Arton isä ja äiti jäivät hetkeksi vaarin ja Hilkan luokse, olihan Hilkan leipomia puolukkapullia keittiön pöydät täynnä ja tuoksu keittiössä oli vallan huumaava. Arto mussutti monta monituista puolukkapullaa, ennen kuin äiti hoksasi toppuuttaa Artoa.

- Kuinka mones pulla sinulla on jo mahassa? Äiti kysyi.

- En minä ole laskenut, Arto vastasi suuret silmät kirkkaana ja ilme vakavana ja Arto otti uuden pullan lautaselle, ennen kuin äiti työnsi pullalautasen toiselle puolelle pöytää.




Aikuisten rahahuolet

Arton äiti kysyi vaarilta ja Hilkalta, että saisiko hän lainata joskus heidän puolukanpoimintavehkeitä, kun hänelle oli tänään annettu lomautuslappu hyvinvointialueen tilaisuudessa. Arton äiti kertoi, että pienen kunnan vuodeosasto suljetaan kohta ja vähiten aikaa työskennelleet ja tässä työpaikassa olleet lomautetaan ensin. Arton äiti oli ollut pitkään äitiyslomalla ja hoitovapaalla, joten lomautus oli odotettavissa hänen kohdallaan.

Arto oli kuunnellut tarkasti vanhempien puhetta ja kysyi.

- Äiti, mikä se on tämä lomautus?

- Se on sellainen, että ei saa mennä työpaikalle töihin.

- Vaikka sinä itse sanot usein, että olet väsynyt, kun sinulla on niin kiire töissä.

- Niin, kyllä minä sanoin juuri noin, mutta vuodeosasto, jossa minä olen ollut lähihoitajana, niin se lakkautetaan vuoden vaihteessa kokonaan.

- Mihin ne sairaat mummot ja papat joutuvat? Arto kysyi.

- En minä tiedä, ehkä heidät sijoitetaan naapurikuntiin, yksityiselle tai kotihoitoon omaan kotiinsa.

- Olipas ikävä uutinen, toivotaan sinulle parasta, jotta saat töitä uudestaan, Hilkka sanoi.

- Kyllä sinä saat niitä meidän välineitä lainata, minulla on jo selkä kipeänä usean viikon poiminnasta. Kohta menee kaikki puolukanpoimintarahat hierojan taskuun. Ja voin näyttää sinulle kartasta missä puolukoita olisi parhaiten ja voin myös katsella uusia paikkoja metsällä ollessa, löytyykö vielä lisää hyviä poimintapaikkoja, tietenkin lähellä metsätietä ettei tarvitse pitkältä matkalta marjaämpäreitä kantaa, sillä silloin se ei ole kannattavaa. Saatanpa lähteä joskus mukaasi.

- Se olisi kiva, sillä tulot putoavat minulla selvästi, ehkäpä saan toisen työpaikan muutaman kuukauden päästä, mutta siitä ei ole vielä mitään varmuutta ja kuinka kaukana se uusi työpaikka olisi, se olisi tietysti yksi suuri kysymys tässä tilanteessa, koska meillä on vain yksi auto käytössä.




Artoa ei nukuta

Arton äidin ja isän lähdettyä, Arto leikki Velton kanssa koko pitkän illan ajan, kunnes Veltto väsähti ja käpertyi olohuoneen nurkkaan ja nukahti sinne. Artokin komennettiin hampaanpesulle. Kesken hampaanpesun Arto huusi hammasharja suussa mutisten ja vaahto roiskuen suusta.

- Vaali! Eiku vaari!

- No mitä hampaanpesijä! Vaari huudahti, sen minkä iltauutisilta malttoi ja ehti.

- Luetko minulle jonkun iltasadun.

- Kyllä se sopii.

Arto hyppäsi hampaanpesun jälkeen vierashuoneen sänkyyn ja veti peiton lähes korville asti.

- Vaari mitä sinä luet minulle?

- Jos minä luen sinulle vaikkapa Suomen valtion budjettikirjaa vuodelta 2025.

- Et varmasti lue, se on aikuisten kirja, minähän nukahdan sitten liian pian ja näen painajaisia.

- No en sitten lue, kunhan juksasin sinua.

- Jos luen näitä vanhoja lastenkirjoja, mitä olen lukenut sinun isällesi ja tädillesi.

- Joo!

- Ja vaari luki yli kolmekymmentä vuotta vanhaa kirjaa, samaa mitä hänen isälleen tosi kauan sitten. Kirjan kannet olivat jo kuluneet ja vähän nuhruiset, niin kovalla käytöllä kirja oli ollut useita vuosia sitten.

- Vaari entäpä, jos minä en uskalla nukkua yksin?

- No mietipä sitä vielä Arto, kun minä kuorsaan niin kovasti.

- Yhtä kovasti kuin minun isä?

- Vielä kovemmin, minä kiskon hirsiäkin yöllä, kysy vaikka Hilkalta. Jos minä odotan, että sinä nukahdat ensin ja sitten menen tuohon toiseen huoneeseen nukkumaan.

- Kuorsaa se vaari ja hirsiäkin se vetää usein, joskus jopa narskuttaa hampaitakin, Hilkka huusi keittiöstä.

- En tiedä, Arto vastasi vielä epäröiden.

- Onhan sinulla nallekin

